Pool of Radiance: Ruins of Myth Drannor 

Bevallom nektek őszintén, azt hiszem, kicsit nehéz lesz ezt a játékelemzést úgy megírni, hogy mindenki megtalálja benne a vezérszálat. Főleg azért, mert a dolog a programban is kissé kaotikus, annak ellenére, hogy kezdetben minden nagyon lineárisnak tűnik. Nincsenek jól megfogható küldetések sem, hiszen van, amelyiket nem muszáj megcsinálni, de a tapasztalati pontok gyűjtése és a kötelező felfedezések miatt szinte minden sorra kell, hogy kerüljön. Egyes dolgok esetében majd úgyis érzed, a szinteden meg tudsz-e velük birkózni, vagy sem. Így az sem ritka, hogy a labirintusok mélyebb régióinak egyes részei könnyebbek, mint a felső szintek kihívásai. Nem szaporítom tovább a szót, íme az általam kreált, rendbe szedett, részletes leírás, remélem, segít az elakadóknak.

Adalékok a karaktergeneráláshoz

Csak néhány fontos információ azoknak, akik még csak most kezdenének karaktert generálni.
Barbár. * Ez a karakter szükség esetén bedühödhet, ilyenkor őrjöngve veti magát ellenfeleire. Ez esetben +4 erőt és állóképességet kap (a 15. szinttől +6-ot). Természetesen ennek ára is van, mivel ekkor koncentrációt igénylő képességeket nem használhat, és miután lenyugszik, előfordulhat, hogy több életpontot veszít, mint amennyit megnőtt képességei miatt nyert. E képesség aktiválása nem számít akciónak. * A 3. szinttől ezek a kalandozók a dexterity módosítójukat megkapják az AC-hez.
Kalandor. * Orvtámadás képességével extra sebzést okozhat. * Különleges képessége az elugrás, mellyel mágikus vagy más szokatlan támadásokat is ügyesen elkerülhet. * 3. szinttől megkapja az ösztönös kitérés képességet. * Képes csapdák, eszközök hatástalanítására.
Lovag. * Mentődobásaihoz megkapja a karizmamódosítóját (ha pozitív). * Képes kézrátételes gyógyításra (szint x karizmamódosító), vagy érintésével élőholtak elpusztítására. * Immúnis a félelemre. * Az élőholtakat úgy űzi el, mint egy nála két szinttel alacsonyabb pap.
Pap. * Itt csak annyit érdemes még tudni, hogy a „turn undead” sikere függ a karizmától, ezért a wisdom mellett érdemes ezt is felvinni.
Szerzetes. * Különleges képessége az elugrás, mellyel a mágikus vagy más szokatlan támadásokat is ügyesen elkerülheti (akárcsak a kalandor). * Rendelkezik olyan kábító csapással, mellyel a megsebzett ellenséget lebéníthatja. Ezt naponta egyszer használhatja minden szintje után. * Pusztakezes támadásai: 1-3. szint: 1D6, 4-7. szint: 1D8, 8-11. szint: 1D10, 12-15. szint: 1D12, 16. szint 1D20 (a félszerzetek sebzése kisebb). * A monkok 7. szinttől képesek sebeik gyógyítására. * 10. szint felett a monk pusztakezes támadásait ún. kí energia hatja át (úgy képes sebzéstűréssel rendelkező lényeken is sebezni, mintha a támadás +1-es fegyverrel történt volna). Ez a kí csapás a szerzetes szintjével fejlődik. * 11. szint felett immúnis a mérgekre. * a 13. szinttől az ún. „gyémánt lélek” képessége miatt mágia-ellenállása egyenlő a szintjével +10. * 15. szinten az ún. „reszkető kéz” képességet használhatja, melybe ellenfele belehal, ha nem tesz sikeres szívósságpróbát.
Vándor. * Ez a karakter 5 szintenként választhat olyan ellenséget, mellyel szemben +1 módosítót kap képességeire (pl. észlelés, hallgatózás). * 4. szinttől bizonyos isteni varázslatokat használhat (ha a bölcsessége legalább 10 + a varázslat szintje).

Stillwater Ruins

A kalandok e romoknál kezdődnek. Tulajdonképpen a csapat azonnal egy harc közepébe csöppen, amelyet ha szerencsésen túlél, átvizsgálhatja Athan csapatának maradványait. Érdemes gyorsan kelet felé haladni, mert ott van a forrás, amelyik meggyógyíthatja a sérülteket, bár igaz, ezért is meg kell küzdeni (itt ezután pihenhetsz is). A terület pici, érdemes minden zugot felderíteni. Nottle segítségével megtudod, vannak a közelben rejtőzködők. Tőle tanulhatod meg azt a bűvigét, amelyet kimondva megtalálhatod Beriandot és Faerilt, akikhez időről időre visszatérhetsz majd új történetekért, segítségért.  Most elég annyi, hogy megtudod, az orkok elrabolták Deathbane nevű pálcáját. Haladj is csapatoddal szorgosan keletre, hogy rálelj az első méretes labirintusra, amelybe mielőtt beóvakodnál, beszélj újra a két bölcs elffel.

The Dwarvern dungeons

A törpék labirintusának négy szintje van. Hamar észre fogod venni, hogy tapasztalati szintedhez képest igen erős ellenfelekkel kerülsz szembe, amit a készítők azzal ellensúlyoztak, hogy olyan tárgyakat fogsz találni, melyekkel legyőzheted őket. Ezt tulajdonképpen meg lehet magyarázni, pl. hogy elhunyt hősök rejtették el őket, vagy ilyesmi, de azért azoknak, akik játszottak már szerepjátékot, biztosan kicsit furcsa lesz… 

3. szint: Main Halls
Kalandozóid a Nagy Csarnokba érkeznek majd, ahol ellenfeleid főleg orkok és élőholtak lesznek. Nagyon jó kis felszerelést lehet már itt összeszedni (battleaxe +2, longsword +1, dagger +2 stb.). Szükséged is lesz rá, hiszen itt találod meg Zudot, aki ládájában őrzi Beriand elcsent pálcáját. Nem valószínű, hogy a kezdetek kezdetén le tudod őt és követőit győzni, jobb lesz, ha felderíted a labirintus többi részét, kiszabadítod Jarialt, és megerősödve csak eztán térsz vissza. Sajnos ebben az időszakban nagyjából támadásaid felénél csak „miss” lesz az eredmény (ha megtámadod a wraith-t, még több). E kudarcélmény nagyon kókasztó, és halálos is lehet, mert a szörnyek sajnos rutinos gyilkosok. Ajánlom a gyakori játékállás-mentést, a rendszeres pihenést és az igen hasznos magic missile használatát! Ebben a térségben szerezheted meg a „Dwarven Great Warhammer”-t (1d10, +2, +5 vs. undead), amely e labirintus egyik legjobb fegyvere. A Turgild tér környékén találkozol majd Elena szellemével, aki megtanítja neked a visszhang szavát, és segít majd elpusztítani a Lifespring Guardiant (Deep Halls szint). Ne feledd, amint ez megtörtént, a labirintus kútjai „életre kelnek”, érdemes ezeket felkeresni ismét, hogy megkapd ajándékaikat. Tipp! Jegyezd fel a térképen a fontos dolgok helyét, hogy könnyen visszatalálj.
A tér környékén találod meg egyébként Jarialt is, akinek a rejtvényére a gyűrű a felelet. Nem kell ezt kimondani, elég, ha valamelyik karaktered visel gyűrűt. Ekkor szétzúzhatod a varázslót fogva tartó követ.
Innen délnyugatra, a Rhonglyn Roomról elnevezett térségben két lépcsőt is találsz majd, mely a mélybe vezet. Érdemes ezeket a térségeket már ekkor feltárni, mert nem kapcsolódnak össze a Deep Halls többi részével. Ebben az övezetben találhatod az első varázshordókat is, melyek tartalma tartósan felviszi egyik karakterednek bizonyos tulajdonságát. Gondold át, ki kortyol belőlük! Tipp! Ne feledd el a nevezetes szobát lezáró jeget összetörni, mert ha ezt a labirintus minden szintjén megtetted, ezt a szerkezeted használhatod teleportálásra.
E szint déli részén találod a Bedlam börtönét. Itt találkozhatsz Gebbel. Ez a hatalmas kukac az ormyrr fajhoz és azon belül a Sharpstick klánhoz tartozik. Barátságos és segítséget kér, sőt, ajándékot is ad. Ha esetleg megtámadnád, kemény csatára számíts.
Akikben ég a tettvágy, kalandozóikkal felderíthetnek egy törp temetkezési helyet is, de a történet szempontjából ennek nem lesz jelentősége. Az ún. „grand avenue”-n haladva azonban gazdagabb lehetsz egy +4-es bunkóval (!), és elérheted a kovácsok övezetét is. Ha sikerül túlélned az élőholtak áradását, akkor elérheted a fel- illetve lefelé vezető lépcsőket. Találsz majd erre két forrást is, az egyik csupán master shadow-t idéz meg (fountain of worship), ám a másikból ivó karakter veszít wisdom és constitution pontjából egyet-egyet, de mindenki kap 750 tapasztalati pontot, és mellékesen szintén megjelenik egy master shadow (well of worship).
Ha időközben jártál a felszínen, akkor a két elf pap már mesélt az amulettgyűjtőről… Nos, itt találkozhatsz Preybelish-sel személyesen. Attól függően, hogy mely amuletteket gyűjtötted össze, illetve mit felelsz neki, előfordulhat, hogy a dühödt naga rád ront a szobából. Ha nem sikerül kicsalogatnod őt, akkor majd később, ha már tudod a Méreg Szavát, visszatérhetsz ide, hogy bejuss. Innen kicsit délre igen komoly csatára számíthatsz, egy ragyás mágus fog megtámadni, és bizony tűzlabdát és villámcsapást is tud már varázsolni. Minél előbb kerülj mellé harcosoddal, és addig is zavarhatja a koncentrációban egy kis méreg…
Tipp! Aki a Fountain of the Earth vizéből iszik, az +4 constitutiont és +8 életpontot, de -2 charisma és -1 dexterity módosítót is kap.

2. szint: Halls of Stone
Ezen a szinten érdemes folytatni, könnyebb kicsit, mintha lefelé mennél. Három fő zónát kell felderítened, az elsőben élőholtakkal, a másodikban lizardokkal, míg a harmadikban orogokkal kell megküzdened.
Tipp! Vigyázz, itt már sok lesz a csapdával ellátott ajtó. Érdemes minden nyitás előtt megnézni, nem gyanús-e rajtuk valami.
E szint fontosabb érdekességei:
Channel of Earthborn Wind. Ha helyreállítod majd a 4. szinten e források csatornáit, akkor térj ide vissza némi tapasztalati pontért.
Vial of Naga Blood. Gyűjtsd ezeket az amforákat, mert ha megvan a négy, akkor a Macabre forrásba öntve tartalmukat jutalmul megkapod a Naga’s Kiss nevű gyűrűt (con +2, prot +5).
Gonosz könyvek. Ezeket a démonikus köteteket a Pyre of Silence-ben kell megsemmisítened. S ha eljön a könyvégetés ideje, ne gondold meg magad!
Értékes fegyver az orog zónában megszerezhető Libertas (1d10 +2, willpower saving throws +3), mellyel 10. szintű Freedom of Movement varázslatot aktiválhatsz, ami a legjobb védelem a paralizálás ellen.

4. szint: Deep Halls
Ajánlom, inkább lefelé haladj ezután, mint a legfelső szintre. Itt már mindenféle teremtménnyel fogsz találkozni, s megtalálod a Cult of the Dragon első rejtekhelyét is. Ne lepődj meg, a zóna egyes részeit csak más szintekről érheted el, nem lesz átjáró, tehát ne hibáztasd a tolvajodat, hogy nem talál titkos ajtót! Lesz olyan térség is, ahova még nem juthatsz be, csak majd később, ha bizonyos mágikus szavakat megtanultál. Ne akadj hát el, haladj tovább bátran…
A fontosabb tudnivalók:
A Cult Strongholdban ismerős foglyot szabadíthatsz ki. Nottle, a kereskedő néhány hasznos tanáccsal lát el, majd visszatér a szekeréhez.
Tipp! A Sárkány szavát csak később, a felszín elérése után, majd ha visszatértél fogod megtanulni, most ne foglalkozz ezzel az ajtóval.
Keresd meg Elena és Garras sírját is, és rendezd el csontjaikat, hogy nyugodjanak békében!
Lifespring Guardian. Az északi részben találsz majd egy ajtót, melyet a Glyph of Enigma óv. A nyitó szót (Echoing Word) elvileg már megtanultad a Main Hallsban Elena szellemétől. Ez a hatalmas monstrum nagyon kemény ellenfél, szívós és nem hatnak rá a mágikus támadások. Érdemes játékállást menteni, mielőtt csatáznál. Nehéz megúszni halál nélkül. Én akkor győztem, amikor a Guardian valamiért rászállt Elenára, és csak őt ütötte, mi pedig közben elpusztítottuk.
Ezen a szinten találod majd meg Plinshree elveszett vízharangjait is, de szintén csak a felszín elérése és a megfelelő varázsszó elsajátítása után juthatsz be.

1. szint: Halls of Light
Legyen az első szint az utolsó, amelyet felfedezel. Az biztos, nem fogsz unatkozni. Valószínűleg időnként fellátogattál a felszínre, így Beriand sokat mesélt az egyes szintek legendáiról. Most majd szép lassan magad is felfedezed őket…
Tipp! A szintet szívó szörnyek támadásakor figyelj, pórul járt-e valamelyik karakter. Ha igen, ne felejtsd el a restoration bűvige használatát. Sajnos az eredményt nem írja ki, így a karakterképernyőn ellenőrizd, minden rendben van-e.
A Cult Strongholdban találsz majd egy létrát. Mássz le rajta bátran, mert odalent csupán néhány szoba van, melyek egyikében nagyszerű kardot találhatsz (Sword of Firebrand - 1d8 +3, 5. szintű Burning Hands). Erre kerülsz majd komolyabb összetűzésbe az orogokkal is. Velük, pontosabban az ő bajnokukkal kell megküzdened a Helm Cleaver (1d12 +4, str +3) nevű baltáért. Az orogok egyébként barátságosak, elismerik a győzelmedet, s még a Sárkány Szavát is megtanítják neked, hogy segíthess nekik…
Találsz majd egy utat a House of Gem Towers felé is. Ezt mindenképpen küzdjed végig a toronyig, mert szükséged lesz arra a csontvázkarra, melyen ott ragyog a Ring of Calling.
A labirintus északkeleti csücskében megtalálod majd Hachaam Selorn sírját. Az ő kardját majd az elf katakombákban találod meg, s ha visszahozod, megtanítja neked a Hold Szavát.
Tipp! Figyelj a stone lizardfolkokra, igen kemény ellenfelek, és immúnisak a mágiára. Őket csak fizikai erővel verheted le. Velük ellentétben az arraccatok közelharcban erősek, ellünk érdemes a mágiát bevetni.

Speculum Grounds

Már nagyon itt volt az ideje, hogy felérj a felszínre! Valljuk be, a labirintus egy idő után igen unalmas. Itt a felszínen sem fogsz unatkozni, és ezer felfedezni való vár…
Érkezési helyed közelében találsz egy szobrot, ennek segítségével bármikor visszatérhetsz a törp labirintusba. Egy kisebb perpatvart követően hamarosan kapsz Caalenfaire-től is üzenetet.
Ebben a zónában találod az Orreryt, melyről majd Haraldin elmeséli neked a részleteket később. Majd ha minden részletét helyreállítod, segít, hogy gyorsan elérd Myth Drannor egyes részeit.
A nyugati területeken találod majd azt a félkör alakú kőépítményt (Ualair’s Circle), melynek romjai közt lejuthatsz majd az elf katakombákba.
A Speculum Groundshoz kapcsolódó területek: északkeletre - Windrider Glade, délkeletre - Sullymarsh, nyugatra - Nightingale Court.

Nightingale Court

Meglehetősen elgyötört vidék ez, s neked is nehéz lesz nyugvóhelyet találni itt. Főleg lizardfolkok és gargoyle-ok támadására kell számítanod e területen. Te délkelet felől fogsz érkezni, így haladjunk onnan, és lássuk, mi vár rád…
Egyrészt kedves gyíklény fogadóbizottság vár már, s ha őket túlélted, akkor innen északra meg is találod Malgi Hi rejtekhelyét. Ő maga bármekkora varázsló is, nem ellenfél, ha a közelébe tudsz jutni, ám a halála után felbukkanó stone lizardfolkok kemények. A csata után szabadítsd ki a narancs planétát, hogy visszatérhessen az Orrerybe! Az északkeleti csücsökben a Deep Halls gyíkokkal lakott részébe nyithatsz lejáratot.
Nagyjából a zóna közepén találod majd a Suttogó Szelet, vagy ahogy nevezik, Myth Drannor fülét. Rövid ideig tudsz vele sutyorogni, de sok érdekes története van, és tippekkel is segíthet. Időről időre térj hozzá vissza, ha többet akarsz tudni.
Itt az ideje, hogy először felkeresd Mystra templomának romjait is. Ne lepődj meg, hogy három dark naga fog egy röpke csevely után megtámadni (előtte, a párbeszédben szólítsd Mystrát!), tehát még a beszélgetés előtt érdemes Hold Poisonnal védeni azokat, akiket szerinted elsődlegesen megtámadnak. Ha sikerült győzni, tedd el a zsákmányt a ládából, törd szét a bálványt, és idővel keresd fel Beriandot és Faerilt. A harcos kedvű papnő most már szívesen a csapatoddal tart, ha akarod, ha nem, akkor is megbíz, hogy juttasd ide el Mystra szimbólumát. Ha pedig ezzel visszatérsz, megidézheted Anorrweyn Evensong szellemét, aki mesél neked a Mythalról és Baelnornról, s megtanítja a Szükség Szavát (Word of Necessity) is, amelyre az elf katakombák mélyén lesz majd szükséged… (Ide még többször vissza kell térned ezután is!)
A zóna nyugati részén találsz egy óriási kőfejet. Valószínűleg már számos kis kőbálványt találtál, s ha cipelted őket, itt az alkalom, hogy felajánld őket e szobor oltárán. Minden egyes ajándékért egy gyűrűt kapsz majd. Tipp! Az ékszerek véletlenszerűek egy bizonyos kínálatból és sokuk használhatatlan, ezért érdemes játékállást menteni, és utána próbálkozni. Ha csak akkor használod el a fejeket, amikor voltál már az elf katakombák 3. szintjén, sokkal nagyobb hatalmú gyűrűket kaphatsz.
A Nightingale Courthoz kapcsolódó területek: északon - Castle Passage (de most még nem tudod használni), délnyugaton - elf katakombák, 4. szint (majd onnan nyílik), délkeleten - Speculum Grounds.

Sullymarsh

Régen e vidék a birodalom csodás kertje volt, csodás tóval, melyet a város vízrendszere táplált. Mostanra mindez csak rom és mocsár, agresszív szörnyekkel, melyek azonnal meg is támadnak, amint belépsz ide.
Tipp! Ahogy sétálsz délen a kelet felé vezető úton, két ormyrr jön majd szembe. Nem támadnak meg téged, ám te inkább küzdj meg velük most, mert ha nem teszed, később beszállnak egy amúgy sem egyszerű csatába.
A keleti területeken találod majd meg Pujikot őrült bandáját. Ha sikerül legyőznöd a megzavarodott ormyrrokat, akkor két épelméjű társuk köszöni meg segítségedet, sőt akár kereskedhetsz is velük, de csak most, mert utána elaraszolnak innen.
Tipp! A kék moha nem csak itt, máshol is gyógyíthatja csapatod tagjait, és idővel újratermelődik.
Mielőtt a Glim-Gardensbe lépnél, a délkeleti toronyban zúzd össze a zöld bolygót fogva tartó pálcát! 
A Sullymarsh-hoz kapcsolódó területek: délnyugat - Speculum Grounds, északnyugat - törp katakombák (Deep Halls), délkelet - Glim-Gardens.

Glim-Gardens

Még mindig a kertekben járunk, s most is csak pusztulást látunk, bár a helyet még nem sikerült megrontani teljesen. Ezen a vidéken sok pici küldetést találsz, de ha csak a végkifejlet érdekel, siess tovább, itt semmi nem kapcsolódik a vezérszálhoz. A rád támadó szörnyek palettája: gargoyle, margoyle, ghoul, ghast. 
Nyugaton találsz majd egy kutat, amelyik most nem aktív, de ha később helyreállítod a vezetékrendszert (House of Gems), itt találkozhatsz Plinshree-vel, aki megkér, szerezd vissza elveszett vízharangjait. Ezeket a Glyph Waterrel őrzött szobákban találod a törp katakombában (Deep Halls, Halls of Stone). Mindhárom csengettyűért kapsz majd ajándékot is.
A tértől picit északra egy nagy lapra léphetsz, amely leszakad majd csapatod tagjai alatt, s bezuhansz egy ősi sírba. Ennek mélyén élőholtak támadnak rád, ám többek között megszerezheted azt a varázstárgyat, amellyel értheted a gargoyle-ok nyelvét, s ez később majd jól jöhet. Ebben a pici labirintusban tanulhatod meg a Dal Szavát is, és megtalálhatod az Arcane Mailt, amely az egyik legjobb páncél mágusoknak, mert igaz, jelentősen csökkenti a mozgékonyságukat, de varázslataikban nem akadályozza őket.
Északkeleten találsz majd egy sírboltot, ahol néhány élőholt elpusztítása után megtalálod Eadredet. A bátor paladin szívesen veled tart, de aki megérinti kardját, annak át kell vennie a helyét…
Említésre érdemes még a délkeleti részen található Thirsty Ground. A hely még most is varázserővel bír, de átokkal sújtva szomjazik a vérre is. A megfáradt kalandozók itt gyógyítást és rontások oldását is kaphatnak, de ennek ára némi életerő lesz.
A Glim-Gardenshez kapcsolódó területek: délnyugat - Sullymarsh, nyugat - Windrider Glade, észak - House of Gems.

Windrider Glade

Az egykori békés városközpont most a pokoli csata egyik centruma, ezért óvatosan haladj előre, és ahol lehet, használd ki a lehetőséget, és pihenj…
Ha találkozol Odelinde-del, ne ijedj meg tőle (lévén naga a szentem). Segíts visszafoglalni szentélyét, melyben orkok vertek tanyát, s cserébe ő is segít neked. Ha legyőzted a disznófejűeket, még nem vagy kész, ne felejtsd el megsemmisíteni az oltáron lévő bálványt is! Odelinde-del érdemes sokat beszélgetni később is, és bármikor meggyógyít, ha erre jársz. Most azt tanácsolja, keresd meg Harldaint…
Délnyugaton találkozol majd egy csapat gargoyle-lal, akiket most már megértesz. Megkérdezik, te vagy-e a kiválasztott. Mondd, hogy igen, majd ha legyőzted a hamarosan megjelenő Tusk-Lordot, szabadítsd ki a dobozból a vörös bolygót.
A Windrider Glade-hez kapcsolódó területek: délkelet - Speculum Grounds, nyugaton - törp labirintus (Halls of Light) és Castle Cormanthor (de ekkor még zárt), északnyugaton - Stillwater.

House of Gems

A törpök városának víz- és világításrendszerét látták el egykor innen, így mindenféle kütyüket lehet itt találni. Szerencsére a legtöbb szerkezet ép maradt, ám van itt néhány halálos csapda is. Egyébként a törp labirintust felfedezve jártál már itt, de akkor csak a toronyba tudtál bejutni. Most jött el az idő, hogy mindent felfedezz!
Az első szint csapdáját hatástalanítva (át kell osonni a tolvajjal a következő szobába, kivenni a deaktiváló kulcsot a ládából, és utána természetesen használni) menj a második emeletre, ahol megtalálod Harldain szellemét. Ha helyreállítottad a szivattyút, már tudsz vele beszélni és kereskedni is.
Ha gondolod, még derítsd fel a környező területeket, aztán indulj, hisz fontos dolgod van…
Tipp! Ha eddig nem tetted volna, most érdemes elbattyogni, és megszerezni a Plinshree harangjait, majd ha begyűjtötted a jutalmat, beszélj Mystra szentélyénél Anorrweynnel, ezután menj vissza a Speculum Groundshoz, hogy lejuss az elfek katakombáiba.
A House of Gemshez kapcsolódó területek: Glim-Gardens.

Elven Catacombs

Ez a négyszintes labirintus hatalmas, ezért nem tudok leírni minden részletet, csak a fontosabb dolgokat fogom megemlíteni. Én minden egyes zugot felkutattam, jól jött a tapasztalati pont és a harci gyakorlat is, hiszen a későbbi komoly csatákhoz a magas szintű varázslatok jelentették a megoldást… 
Az első szinten már igen súlyos ütközetekre számíthatsz. Aki a felszínen azt hitte, csapata verhetetlen, most rájön, mekkorát tévedett! Az egyik legkeményebb Bergos és csapatának legyőzése lesz, ekkor ugyanis tíz sötét elffel és két arraccattal kell harcolni. Én a magam részéről halogattam ezt a csatát, és később jöttem ide vissza (már a második szint nagy részét is bejártam addigra). A labirintus egyébként kicsit fárasztó, mert a kulcsokat rejtő ládákat jó messzire tették azoktól az ajtóktól, melyekhez kellenek, így lehet futkosni. Lesz itt majd egy forrás, amelynek a kincsét csak akkor szedheted ki, ha megmérgezed a vizét ezzel elpusztítva a benne lakozó agresszív halat. Feltétlenül keresd meg a fehér bolygót, és szabadítsd ki (nagyjából középen északon van az egyik szobában), nem lesz egyszerű a csata itt...
Tipp! Ha a sötét elfek e szinten beszédbe elegyednek veled, ne dőlj be nekik, amint lehet, támadj. Ha nem teszed, hiszékenységedet csak arra használják fel, hogy közelebb óvakodjanak hozzád, vagy több harcost gyűjtsenek.
A második szint gyakran feltűnő ellenfele a naga lesz, de velük már rutinosan elbánsz szerintem. Hat számozott varázshordót találsz majd szétszórva (más színük van, mint a többieknek: barna arany verettel), ezek mindegyike permanensen felvisz valamilyen tulajdonságot eggyel, vagy akár kettővel is! 
Érdekesség még az itt fellelhető gyűrűpár. Az egyiket az Álmok kútjából szedheted ki, a másikat pedig egy szarkofágban találod majd meg. Aasirak elefántcsont (AC -5, str -5, dex 
+5, minden mentődobás +5, init -5, mozgás +40, súly +249, és 20. szintű heal!) és ébenfa (AC +5, str +5, dex -5, minden mentődobás -5, init +5, mozgás -40, súly -250, és 20. szintű finger of death!) gyűrűje együttesen már jól használható.
Itt találkozol majd Bronwynnal és Kellannal, akik az Ezüst tűz szentélyét őrzik. Ha megtalálod az igazi őröket (egy szinttel lejjebb kell ehhez menned majd), akkor bármelyikük szívesen veled tart majd. 
3. szint (Lower Keep). Itt kivételesen érdemes beszélgetni Nathlilikkel, ha át akarsz jutni a hídon. Ha nem, az sem gond, csak körbe kell menned az egész labirintuson, melynek mélyén úgy mellékesen lakik egy őrült varázsló is. Itt tűnnek fel csapdarúnák is, melyeket viszonylag könnyen észrevehetsz a földön. Jobb nem rájuk lépni, mert robbanásukkal megsebzik a karaktereket, és unalmas mindig pihenni, majd felpakolni a szükséges varázslatokat. A Lower Keepben már számos +5-ös fegyver birtokosa leszel, így sebzéseid minden bizonnyal közelítenek az ideális felé. Tipp! Nem biztos, hogy varázslód már 14. szintű (ekkor kapja a Control Undead varázslatot), de kell, hogy legyen nálad egy ilyen varázspálca, amely néhány keményebb csatában az életedet mentheti meg.
Ne feledd el ezen a szinten megkeresni az Ezüst tűz szentélyének őrzőit, a térképen nagyjából pont középben van a szoba, ahol foglyul ejtették őket!
4. szint (Prisons). Börtönök és holtak nyughelyei adják meg e labirintus hangulatát. Találsz majd itt egy szarkofágot, mely körül a halál köre vibrál (ritmikusan ismétlődő zöld fény). Mivel karaktereid jó eséllyel már magasabb, mint 9. szintűek, nem érheti őket bántódás. Itt találod majd meg a játék egyik legjobb fegyverét (Dreadsord Daemonic - 4d6 + 6, str +4, dex +2, reflex mentődobások +2, willpower mentődobások -3, 20. szintű destruction), de halálos csatát kell vívnod érte.
Tipp! Detect magic segítségével könnyen felfedezheted azokat a díszes dobozokat, melyek a lich-ek lelkét őrzik. Véglegesen ugyanis csak azután pusztíthatod el őket, hogy e ládikót megsemmisítetted.
A sötét elfek kincses kamrájában egy másik legendás fegyver megszerzését is megkezdheted. Keresd meg a Baneblade Faerviant (1d8 +3, +6 vs. drow, AC +3, 15. szintű flame strike) és ha kijutottál az elf katakombákból, vidd majd el Hachaam Selorn sírjához (törp katakomba, Halls of Light, északkelet). A jutalom megéri a fáradozást: Baneblade Morvian (2d6 +5, +7 vs. dragonkind, +20 mágia-ellenállás, 20. szintű firestorm).
Vigyázz a Kívánságok Kútjával, az ígéretes név gonoszságot rejt!
Tipp! Mindig legyen karaktereiden Freedom of Movement, így legalább nem paralizálják le őket, és immúnisak a hold person varázslatra, amelyik a drow papok egyik kedvence. Érdemes természetesen imát is suttogni (prayer), és legalább a harcosokon legyen gyorsítás (haste) is.
Amint eléred a Nightingale Courthoz vezető feljáratot, azonnal használd, feltéve, hogy megtaláltad már Anorrweyn koponyáját. Vidd el ezt Mystra templomához és pihenj, majd eztán térj csak vissza a cult erődjébe.
A labirintus északról érkező útjának nyugati csücskében találsz majd egy portált, mely a térkép közepén lévő szobába visz, ahol találkozhatsz Mirodennel. Ő azt tanácsolja, menj el Harldainhoz, mert Anorrweynnek új ékkőre van szüksége a Mythal helyreállításához… Tedd el ajándékait (+5 fegyverek, páncélok), és használd a számodra megnyitott portált, mely a Nightingale Court északon lévő varázstornyába visz.

Közjáték

Most kezdhetsz szaladgálni az instrukciók alapján. Szerencsére nagy segítségedre lesznek a misztikus forgó kövek (spire), melyekkel könnyen a választott helyszínre teleportálhatsz. (Sajnos némelyik programhibás, és a karakterek beszorulhatnak a környező kövekbe…)
Ha kijutottál az elf katakombákból is élve, ellenfeleidnek szemet szúr majd kitartásod, és nagyobb csapatokkal kezdenek el üldözni. Tulajdonképpen folyamatos támadásokra kell számítanod, így karaktereid hamarosan elérik a 16. szintet. Ekkor szintlépésnél választhatsz nekik új kasztot, így nagyon furcsa kombinációk jöhetnek létre, ám így ismét fejlődhetsz a 16. szintig…
Első dolgod legyen tehát, hogy beszélsz Anorrweynnel Mystra templomában (Nightingale Court), ezután keresd fel Bariandot és Faerilt (Stillwater). Sajnos nem találod meg egyiküket sem, mert a cult szolgái elrabolták őket. Keresd meg, és mentsd meg őket, majd keresd fel Odelinde-et (Windrider Glade), aki számos története mellett abban is tud segíteni, hogy juthatnál be a kastélyba. Miután őt meghallgattad, siess Harldainhoz (House of Gems), aki elmondja, hogyan szerezheted meg az ékkövet. Itt szembe kell nézned majd Azmark Duathel csapatával is, ezért érdemes időben játékállást menteni! Siess a Speculum Grounds területére, és szerezd meg a smaragdot, hogy végre elérd a kastélyhoz vezető utat…

Castle Passage

E labirintus nehezebbnél nehezebb csatákkal tűzdelt, ám teljesen lineáris. Csak szépen végig kell verekedned magad rajta. Szükséged lesz a Hold Szavára, hogy átjuss rajta! Itt kell szembenézned Rivenerrel, a démonnal, aki olyan erős, hogy a régi idők arany sárkányai nem tudták legyőzni (hmm, pedig te le fogod). A kis aranyos még klónozza is magát, s bár hasonmásainak mindössze egy életpontja van, nekik is nagyon magas a mágia-ellenállásuk. Ráadásul mindannyian körönként 6x támadnak, és sikeres csapás esetén paralizálnak is. Szerencsére nálad van a Baneblade Morvian, ami most (is) nagy segítséget jelent majd.
Ismét találkozhatsz Nathlilikkel az egyik cellában, aki hasznos információkkal lát el, ha annak idején úgy döntöttél, segítesz neki. Ha nem, rád borul a sötétség, és már támad is.
Tipp! Gondolom, már rutinosan ölöd a mohrg hordákat, de itt számíts rá, hogy tömegesen, sokszor lich-ekkel kísérve érkeznek. Mivel a turn undead nem sokat ér ellenük, marad a control undead.
Amint eléred a Végzet kútját, gyorsan dobd bele a végzet kövét, mert ekkor a hamarosan bekövetkező csatában négy törp szobor csatlakozik hozzád, s nélkülük nem sok esélyed lesz a tizenöt magas szintű ellenféllel szemben.

Castle Exterior

A kastély külső részén szintén igen kemény csatákkal tarkított, egyirányú úton haladhatsz előre. Ha lehetőséged van rá, mindig pihenj! Támadóid a cult szolgái, dragon-kinek és arraccatok lesznek sosem látott tömegekben, hiszen az a feladatuk, hogy megállítsák a betolakodókat. Itt nincs más dolgod, mint harcolni, győzni és túlélni.

Castle Cormanthor

Közeledik a végkifejlet, így nem meglepő, hogy most jön a neheze. Négy szinten kell végigverekedned magad, de ezek szerencsére nem olyan hatalmasak, mint a labirintusok voltak. A felső régióban dragon-kinek próbálnak majd feltartóztatni (velük nem lesz gond), a fegyverraktárban kisebb dráma is lesz, mert oldaladon feltűnik Nathlilik, s miután győztetek, megöli magát, hogy kedvesével lehessen újra. Tedd el örökségét, jól jöhet még…
Az alsó szinten cult harcosok és varázslók rontanak rád, csapataikhoz pedig dragon-kinek és sötét elfek is csatlakoznak. Ha sikerül győznöd őket, megtalálod a Dragonbone talizmánt, amelynek segítségével eljuthatsz végre a medencét és persze legnagyobb ellenfeleidet rejtő barlangba. Itt fontos, hogy ne ámuldozz a tónál, mert minél tovább bambulsz, annál többen támadnak rád. Siess tovább, egészen addig, míg rá nem lelsz Kya Mordraynra. Ebben az állapotában te nem tudod megsebezni, ezért osonj mögé, és a Megváltás Szavával idézd meg Mirodent, aki megtöri a varázst. Kya ekkor azonnal támad (fireball, chain lightning, cone of cold stb.). Ha elpusztítottad őt, utolsó kiáltása Pelendralaarhoz szól majd, hogy álljon érte bosszút. Ekkor Anorrweyn is megjelenik, és meggyógyítja sebesültjeidet, amire nagy szükség lesz, mert a hamarosan megjelenő dracolich igazán halálos ellenfél. Legyőzéshez sok sikert kívánok!
Tipp! Ha mindennek vége, és még van türelmed, teljesítheted az elmaradt küldetéseket, hiszen ezek után szabadon mászkálhatsz a birodalomban.

Így a végére kicsit már bántam, hogy egy hónapot töltöttem ezzel a játékkal. Talán ha a végén nincs annyi értelmetlen csata, talán ha nem fagyott volna annyit, és nem vágott volna ki rendszeresen a desktopra, talán ha lett volna értelme a félmillió arany felhalmozásának… Bár a szereplők azért hozzám nőttek, megkedveltem őket, főleg ezt az ügyes vándor lányt… Muszáj lesz kószát indítanom majd a Neverwinter Nightsban… Ha nem is vált most valóra, a remény örökké él!

Lily

A sebesség fokozása

A CD mellékletünkön megtaláljátok azt a patch-et, amelyet egy játékos készített a RoMD sebességének fokozására. Az 1.2 patch telepítése után már használható is (7 - lassít, 8 - gyorsít). A turbózás vonatkozik mindenre, ezért óvatosan kell használni. A programban különösebb gondot nem okoz, így nagyon hasznos pl., amikor át kell rohanni az egész labirintuson, vagy órákat kell várni a hozzád araszoló élőholtakra. Ám a gyorsaság veszélyt is rejt, hisz pl. a chain lightning célpontjainak kijelölése relatív időigényes még akkor is, ha maga a varázslat gyorsbillentyűn van. Olykor az is előfordul, hogy a már felderített pihenőszobába gyalogkakukk módjára érkező csapatot a program nem érzi biztonságban, és nem engedi pihenni, míg ha ugyanide lassan bandukolnak be, akkor simán alhatnak. Ettől függetlenül ajánlom a patch használatát.

Védettségi fok (AC)
„Ez az érték számszerűen mutatja adott lény képességét arra, hogy csatában elkerülje az ellenfelek támadásait. A támadók támadó dobásának értéke el kell érje, vagy meg kell haladja a védettségi fok értékét ahhoz, hogy a csapásuk eltalálja az adott lényt. A Védettségi fok = 10 + az összes érvényesülő módosító (általában vért, pajzs, ügyesség és méret módosító)… ”
Dungeons & Dragons, Játékosok könyve, Delta Vision 2001.

NPC-k

A RoMD-ban 8 olyan NPC van, akit bevehetsz a csapatba. Egy pár szót róluk.
Athan. 16. szintű harcos (xp: 120 150). A „cult” fogságában sínylődik, Cormanthor kastélyának átjárójában szabadíthatod ki. Tulajdonságai: str / 18, int / 12, wis / 9, dex / 17, con / 17, cha / 11.
Bronwyn. A Sister of the Silver Fire 12. szintű elf vándora (xp: 68 900). Az elf katakombák második szintjén találod meg őt, ám ahhoz, hogy csatlakozzon hozzád, meg kell találnod, és kiszabadítanod az általa óvott oltár eredeti őrzőit. Tulajdonságai: str / 17, int / 12, wis / 16, dex / 16, con / 15, cha / 11. Varázslatok: orisons és 1-3. szintű ranger varázslatok.
Eadred. 8. szintű lovag (xp: 29 469). A Glim Gardens északkeleti részén, egy sírboltban találod őt saját varázslatának foglyaként. Amelyik karakter megérinti, az kerül a helyére. Tulajdonságai: str / 15, int / 9, wis / 18, dex / 15, con / 15, cha / 15.  Varázslatok: szintjének megfelelő paladin varázslatok.
Emmeric. 5. szintű harcos (xp: 13 004). A Törp labirintus második szintjén, a Halls of Stone-ban találhatod meg. Tulajdonságai: str / 16, int / 16, wis / 9, dex / 13, con / 15, cha / 10.
Faeril. 5. szintű harcos / 9. szintű pap (xp: 97 801). Vele már kalandjaid kezdetén találkozhatsz, hisz ott rejtőzik Stillwater romjainál a nagy fában, melynek rendszeres látogatója lesz. Csatlakozni akkor fog, amikor Myshra szentélyének békéjét helyreállítottad már. Igazából nem túl hasznos társ, mert harcosnak és papnak is gyenge… Tulajdonságai: str / 17, int / 10, wis / 16, dex / 12, con / 16, cha / 15. Varázslatai: orisons, 1-4. szintű papi varázslatok.
Jarial. 3. szintű varázsló (xp: 3 300). Őt már egészen hamar, a Törp labirintus 3. szintjén kiszabadíthatod, ezért írtam a leírásban, hogy akár ki is hagyhatod a varázslót az alapcsapatból (bár Chris pl. esküszik a varázsló duóra). Tulajdonságai: str / 11, int / 12, wis / 8, dex / 16, con / 14, cha / 17. Varázslatok: magic daze, detect magic, disrupt undead, light, resistance, mage armor, magic missile, prot. from evil. Tény, ha két varázslód van, új bűvigék tanulásakor jobban lehet kombinálni…
Kellan. 7. szintű harcos / 6. szintű varázsló (xp: 85 800). Őt is ott találod, ahol Bronwynt, és ha kell, szívesen a csapatoddal tartanak akár mindketten, de az ott leírt feltételt teljesítened kell. Tulajdonságai: str / 17, int / 11, wis / 9, dex / 17, con / 16, cha / 16. Varázslatok: nem sorolom fel mindet, a fontosabbak: charm person, invisibility, cat’s grace, fireball.
Tudo.  12. szintű kalandor (xp: 67 801). A katakombák börtönszintjén találhatod majd meg őt. Tolvaj nélkül biztos nem jutottál el idáig, és nem hiszem, hogy Tudo jobb, mint a tiéd… Jobban örültem volna egy barbárnak vagy egy szerzetesnek! Tulajdonságai: str / 15, int / 9, wis / 8, dex / 18, con / 14, cha / 17.